               AN COIMISIÚN EORPACH
            An Bhruiséil,7.1.2020
            COM(2020) 1 final
            2020/0001(NLE)
            Togra le haghaidh
            RIALACHÁN ÓN gCOMHAIRLE
            maidir le leithdháileadh na ndeiseanna iascaireachta faoin bPrótacal ar chur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Séiséal

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Ar bhonn na dtreoracha caibidlíochta ábhartha
                     1
                  , rinne an Coimisiún caibidlíocht le Rialtas Phoblacht na Séiséal (dá ngairtear “na Séiséil” anseo feasta) d'fhonn Comhaontú Comhpháirtíochta nua maidir le hIascaigh Inbhuanaithe agus a Phrótacal Cur Chun Feidhme (2020‑2026) a thabhairt i gcrích thar ceann an Aontais Eorpaigh. Ag deireadh na caibidlíochta, chuir na hidirbheartaithe a n‑inisealacha ar an gComhaontú agus an Prótacal (2020‑2026) an 22 Deireadh Fómhair 2019. Leis an gComhaontú nua déantar an Comhaontú a bhí ann cheana a aisghairm agus a ionadú; clúdaítear ann tréimhse sé bliana ó dháta a chur i bhfeidhm shealadaigh a leagtar síos in Airteagal 15, is é sin an dáta a síneoidh na páirtithe é, agus is féidir é a athnuachan trí chomhaontú intuigthe. Leis an bPrótacal nua, cumhdaítear tréimhse sé bliana ó dháta an iarratais shealadaigh atá leagtha síos in Airteagal 15, is é sin an dáta a shíníonn an bheirt pháirtí é.

               Leis an bPrótacal nua, déanfar foráil maidir le deiseanna iascaireachta sna catagóirí seo a leanas:

               -
                     40 soitheach peas‐saighne tuinnín;

               -
                     8 soitheach spiléir dromchla;

               -
                     soithí tacaíochta de réir na rún ábhartha IOTC.

                  Ba cheart an modh le haghaidh leithdháileadh na ndeiseanna iascaireachta ar na Ballstáit a bhunú.

               •Comhsheasmhacht le forálacha beartais atá sa réimse beartais cheana

               Is é príomhaidhm an Chomhaontaithe nua creat nuashonraithe a sholáthar agus tosaíochtaí an Chomhbheartais Iascaigh athchóirithe
                  2
                agus a ghné sheachtrach á gcur san áireamh, d’fhonn leanúint leis an gcomhpháirtíocht straitéiseach idir an tAontas Eorpach agus Poblacht na Séiséal i réimse na n‑iascach agus í a threisiú.

               Is é is aidhm don Phrótacal deiseanna iascaireachta a thabhairt do shoithí an Aontais Eorpaigh i limistéar iascaireachta na Séiséal i gcomhréir leis an gcomhairle eolaíoch is fearr atá ar fáil agus le rúin agus moltaí an Choimisiúin um Thuinníní an Aigéin Indiaigh (IOTC), laistigh de theorainneacha an bharrachais atá ar fáil. Bhí seasamh an Choimisiúin bunaithe i bpáirt ar thorthaí meastóireachta a rinneadh ar an gComhaontú agus ar an bPrótacal roimhe seo (2014‑2020), agus ar mheasúnú réamhbhreathnaitheach ar cheart Comhaontú agus Prótacal nua a thabhairt chun críche. Is saineolaithe seachtracha a thug faoin bpéire acu. Ina theannta sin, is é an aidhm atá leis, feabhas a chur ar an gcomhar idir an tAontas Eorpach agus Poblacht na Séiséal chun beartas iascaigh inbhuanaithe a chur chun cinn agus chun acmhainní iascaigh a shaothrú i limistéar iascaireachta na Séiséal agus san Aigéan Indiach, ar mhaithe leis an dá pháirtí. Ina theannta sin, leis an gcomhar seo, cuideofar le dálaí córa oibre a chur chun cinn i ngníomhaíochtaí iascaigh.

               •Comhsheasmhacht le beartais eile de chuid an Aontais

               Tá idirbheartú an Chomhaontaithe Comhpháirtíochta nua maidir le hIascaigh leis na Séiséil mar chuid de ghníomhaíocht sheachtrach an Aontais maidir le tíortha na hAfraice sa Mhuir Chairib agus tíortha an Aigéin Chiúin (ACC) agus cuirtear san áireamh, go háirithe, cuspóirí an Aontais maidir le prionsabail dhaonlathacha agus cearta an duine a urramú.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Is é an bunús dlí Airteagal 43(3) den Chonradh ar Fheidhmiú an Aontais Eorpaigh (CFAE), lena mbunaítear go nglacfaidh an Chomhairle, ar thogra ón gCoimisiún, go nglacfaidh sí bearta maidir le leithdháileadh na ndeiseanna iascaireachta.

               •Coimhdeacht (maidir le hinniúlacht neamheisiach)

               Tá an togra faoi chuimsiú inniúlacht eisiach an Aontais Eorpaigh.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Chuathas i gcomhairle leis na páirtithe leasmhara le linn na meastóireachtaí ex post agus ex ante mar gheall ar an bhféidearthacht a bhí ann Comhaontú Comhpháirtíochta maidir le hIascaigh Inbhuanaithe agus Prótacal Cur Chun Feidhme idir an tAontas Eorpach agus na Séiséil a bhunú. Chuathas i gcomhairle le saineolaithe ó na Ballstáit agus ón tionscal iascaireachta féin sna cruinnithe teicniúla freisin. Ba é an chonclúid a bhí leis na seisiúin chomhairliúcháin sin gur chun tairbhe don Aontas agus do na Séiséil a bheadh sé Comhaontú Comhpháirtíochta maidir le hIascaigh Inbhuanaithe agus Prótacal Cur Chun Feidhme a thabhairt i gcrích.

               •Comhairliúcháin leis na páirtithe leasmhara

                  Chuathas i gcomhairle leis na Ballstáit, le hionadaithe tionscail, le heagraíochtaí idirnáisiúnta na sochaí sibhialta, chomh maith le riarachán iascaigh agus sochaí shibhialta na Séiséal, mar chuid den mheastóireacht. Reáchtáladh comhairliúchán freisin faoi chuimsiú na Comhairle Comhairlí Fadraoin, go háirithe ag an gcruinniú a bhí aici an 27 Márta 2019.

               •Bailiú agus úsáid saineolais

               D'úsáid an Coimisiún comhairleoir neamhspleách le haghaidh na meastóireachtaí ex post agus ex ante, i gcomhréir le forálacha Airteagal 31 (10) den Rialachán lena mbunaítear an comhbheartas iascaigh.

               4.IMPLEACHTAÍ BUISÉADACHA

               Níl aon tionchar ag an dréacht‑Rialachán ar bhuiséad an Aontais.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

               Tá an nós imeachta seo á thionscnamh i gcomhthráth leis na nósanna imeachta a bhaineann leis an gCinneadh ón gComhairle ar Chomhaontú Comhpháirtíochta maidir le Iascaigh Inbhuanaithe agus a Phrótacal Cur Chun Feidhme idir an tAontas Eorpach agus Poblacht na Séiséal a shíniú, thar ceann an Aontais, agus leis an gCinneadh ón gComhairle, ar a dtabhairt i gcrích. Beidh feidhm ag an Rialachán seo a luaithe a bheidh gníomhaíochtaí iascaireachta á ndéanamh faoin gComhaontú, i.e. ar dháta chur i bhfeidhm sealadach an Phrótacail.

               2020/0001 (NLE)

               Togra le haghaidh

               RIALACHÁN ÓN gCOMHAIRLE

               maidir le leithdháileadh na ndeiseanna iascaireachta faoin bPrótacal ar chur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Séiséal

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Rinne an Chomhairle idirbheartú, thar ceann an Aontais Eorpaigh, chun Comhaontú Comhpháirtíochta nua maidir le hIascaigh Inbhuanaithe idir an tAontas Eorpach agus Poblacht na Séiséal (“Comhaontú Comhpháirtíochta”) a bhunú, mar aon le Prótacal nua Chur Chun Feidhme (“an Prótacal”).

               (2)Chuir na hidirbheartaithe a n‑inisealacha ar an gComhaontú agus an Prótacal (2020‑2026) an 22 Deireadh Fómhair 2019 nuair a bhí deireadh leis an gcaibidlíocht.

               (3)Leis an gComhaontú Comhpháirtíochta aisghairtear an Comhaontú Comhpháirtíochta Iascaigh (FPA) reatha idir an tAontas Eorpach agus na Séiséil, comhaontú a tháinig i bhfeidhm an 2 Samhain 2007.

               (4)I gcomhréir le Cinneadh ón gComhairle (AE) 2019/..
                  3
               ., síníodh an Comhaontú Comhpháirtíochta agus a Phrótacal an [dáta a sínithe le cur isteach], faoi réir a dtabhairt i gcrích tráth níos déanaí.

               (5)Na deiseanna iascaireachta dá bhforáiltear sa Phrótacal, ba cheart iad a leithdháileadh ar na Ballstáit ar feadh na tréimhse iomláine a chuirfear an Prótacal i bhfeidhm.

               (6)An phráinn atá leis na bearta sin, is le tábhacht eacnamaíoch ghníomhaíochtaí iascaireachta an Aontais i limistéar iascaireachta na Séiséal a bhaineann sí, é sin agus an gá atá ann an cur isteach ar ghníomhaíochtaí den sórt sin a laghdú a oiread is féidir.

               (7)Is ar bhonn sealadach a bheidh feidhm ag an bPrótacal ó dháta a shínithe chun go bhféadfaidh soithí an Aontais leanúint de ghníomhaíochtaí iascaireachta. Dá bhrí sin, ba cheart feidhm a bheith ag an Rialachán seo ón dáta céanna amach,

               TAR ÉIS AN CINNEADH SEO A GHLACADH:

               Airteagal 1

               Na deiseanna iascaireachta a bhunaítear faoin bPrótacal a bhaineann le cur chun feidhme an Chomhaontaithe Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Séiséal (“an Prótacal” anseo feasta), déanfar na deiseanna iascaireachta sin a leithdháileadh ar na Ballstáit mar seo a leanas:

               (a)soithí peaslín saighne tuinníní:

               An Spáinn:

                     [22]
                     soithí

                            An Fhrainc:

                     [16]
                     soithí

                            An Iodáil:

                     [2]
                     soithí

               (b)soithí spiléireachta ar fuaidreamh;

               An Spáinn:

                     [2]
                     soithí

                            An Fhrainc:

                     [4]
                     soithí

               An Phortaingéil:
                     [2]
                     soithí

               Airteagal 2

               Tiocfaidh an Cinneadh seo i bhfeidhm ar an lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón dáta a shíneofar an Prótacal.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Arna ghlacadh ag an gComhairle Talmhaíochta agus Iascaigh an 15 Iúil 2019.

                     (2)

                        IO 354 an 28.12.2013, lch. 22.

                     (3)

                        Cinneadh ón gComhairle (AE) 2019/… an … 2019 maidir le … (IO C , , lch. ).


               AN COIMISIÚN EORPACH
            An Bhruiséil,19.6.2020
            COM(2020) 260 final
            2020/0127(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena mbunaítear bearta le haghaidh margadh iarnróid inbhuanaithe i bhfianaise phaindéim COVID-19
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Tá paindéim COVID-19 ina cúis le suaitheadh mór eacnamaíoch atá ag imirt tionchar mór diúltach san Aontas Eorpach agus ar fud an domhain. Braithfidh déine na n‑iarmhairtí ar an bhfad a mhairfidh paindéim COVID-19 agus ar raon geografach na paindéime. Go sonrach, tá tionchar ag an bpaindéim ar chúrsaí iompair go ginearálta agus ar an earnáil iarnróid go háirithe, tionchar nach bhfacthas a leithéid cheana. D’fhéadfadh sé go dtiocfadh líon mór dócmhainneachtaí agus ganntanas leachtachta laistigh den earnáil iarnróid de thoradh na paindéime. Tá sí ag imirt tionchar ar an slabhra soláthair ar fad agus tá éifeachtaí aici ar ghnóthais iarnróid, seoladóirí agus fiontair lóistíochta. Beidh bainisteoirí bonneagair agus oibreoirí saoráide seirbhísí, freisin, thíos leis na hiarmhairtí airgeadais a bhaineann léi. Mura dtugtar aghaidh uirthi, beidh tionchar tromchúiseach ag an bpaindéim ar thrácht idirnáisiúnta, ar thonnáistí lasta agus líon na bpaisinéirí, ar an bpróiseas digitithe, ar oscailt an mhargaidh agus struchtúir an mhargaidh, tionchar a bheidh le brath go ceann i bhfad.

                  Tá tábhacht straitéiseach leis an earnáil iarnróid don Aontas Eorpach. Rannchuidíonn sí ar bhealach ríthábhachtach le geilleagar agus fostaíocht fhoriomlán an Aontais, trí os cionn 1 milliún duine a fhostú go díreach, faoi thuairim 600 000 díobh sin ag gnóthais iarnróid agus 440 000 díobh ag bainisteoirí bonneagair (faoi dheireadh na bliana 2016).

                  Tá an t‑iompar ar iarnród ríthábhachtach do straitéis an Aontais i gcomhair earnáil iarnróid níos inbhuanaithe, comhtháthú eacnamaíoch agus sóisialta agus i gcomhair muintir na hEorpa a chónascadh laistigh de na Ballstáit agus ó Bhallstát go chéile. Cuireann an t‑iompar ar iarnród, lena gcuirtear soghluaiseacht ghlan agus leibhéal ard éifeachtúlachta ar fáil, go mór leis an ilrogha modhanna iompair atá san Aontas. Dá bhrí sin, tá an t‑iompar ar iarnród fíor-riachtanach chun cuspóirí an Chomhaontaithe Ghlais a bhaint amach de bharr a luacha mar an modh iompair is inbhuanaithe agus is neamhdhíobhálaí don chomhshaol.

                  Iompraíonn an córas Eorpach iarnróid tuairim agus 1.6 billiún tona lastais agus 9 mbilliún paisinéirí gach bliain. Faoi 2016, bhí méid an tráchta paisinéirí san Aontas éirithe chomh mór le 450 billiún ciliméadar paisinéara, rud is ionann agus 6 thrilliún ciliméadar paisinéara, nó faoin tuairim sin, den iompar de thalamh ar an iomlán. Trácht intíre a bhíonn i gceist leis an gcuid is mó den trácht paisinéara arae, in 2016, ní raibh ach 6 % de ina thrácht trasteorann.

                  In 2016, mhéadaigh méid an tráchta lastais san Aontais go 419 mbilliún ciliméadar paisinéara, rud is ionann agus 2.5 trilliún, nó faoin tuairim sin, den iompar de thalamh ar an iomlán. Lastas trasteorann a bhíonn i leath, nó faoin tuairim sin, den lastas iarnróid iomlán. Fágann sin go bhfuil gné láidir Eorpach ag baint leis an lastas iarnróid agus fágann sé gurb íogaire arís é a mhéid a bhaineann le heaspa idir-inoibritheachta agus comhair idir gréasáin iarnróid náisiúnta, rud a d’fhéadfadh tionchar a imirt ar a leibhéal iomaíochais.

                  Ó tháinig an ráig ghalair, tá laghdú suntasach tagtha ar mhéid an iompair ar iarnród, idir phaisinéirí agus lastas, mar gheall ar na srianta agus ar an ísliú atá tagtha ar an éileamh. Tá rian suntasach fágtha ag na srianta sealadacha ar naisc thaistil idir Ballstáit an Aontais: níl formhór na dtraenacha paisinéirí idirnáisiúnta ag tabhairt seirbhíse a thuilleadh, agus tá laghdú suas le 90 % tagtha ar mhéid an iompair intíre ar iarnród i gcomparáid le figiúirí na bliana seo caite. B’éigean do roinnt iontrálaithe nua deireadh a chur lena n‑oibríochtaí, agus tá na hoibreoirí iarnróid thíos le laghduithe móra ina gcuid seirbhísí iompair.

                  Tá oibreoirí lastais iarnróid fós ag soláthar seirbhísí trasteorann agus intíre ach de réir na dtuairiscí a thugann siad tá laghdaithe ar an méid atá siad a iompar. Ceann de na príomhchúiseanna atá leis sin gur tháinig deireadh leis an éileamh ó thionscail áirithe mar gur stadadh go hiomlán den táirgeadh ós rud é gur chuir formhór na mBallstát bearta dianghlasála i bhfeidhm. Faoi láthair, sna míonna i ndiaidh na dianghlasála, tá an t‑éileamh ag méadú de réir a chéile ach ní féidir a fheiceáil go soiléir fós cén fhorbairt a thiocfaidh ar an éileamh ar an iompar ar iarnród.

                  Táthar ag tuar go mbeidh an t‑éileamh ó phaisinéirí, ar feadh na bliana 2020 ar fad, go mór faoi bhun leibhéil na bliana 2019, agus táthar ag tuar freisin go mbeidh an t‑éileamh ar iompar lastais cuid mhaith níos ísle ná leibhéil na bliana seo caite.

                  D’fhonn tionchar na paindéime a mhaolú, táthar ag beartú freagairt bheartais uaillmhianach lena gcumhdófar cuid mhór réimsí. Sa chomhthéacs sin, is é atá beartaithe leis an Rialachán atá ann faoi láthair comhlánú a dhéanamh ar an gcreat reatha, is é sin an creat a bhaineann le réimse na n‑iarnród, chun a chur ar chumas na n‑údarás náisiúnta agus na bpáirtithe leasmhara iarnróid déileáil ar dhóigh níos éasca le roinnt iarmhairtí diúltacha ó phaindéim COVID-19, agus freagairt a thabhairt ar riachtanais phráinneacha na hearnála iarnróid fad a bheidh na hiarmhairtí sin ann. Baineann bearta den sórt sin go sonrach le tarscaoileadh, laghdú nó iarchur na muirear rianrochtana i leith úsáid bonneagair iarnróid, chomh maith le tarscaoileadh na muirear áirithinte. Cumhdaíonn na bearta sin tréimhse thagartha, an tréimhse ón 1 Márta 2020 go dtí an 31 Nollaig 2020, a bhféadfar muirir a athrú ina leith de mhaolú ar Airteagal 27 de Threoir 2012/34/AE a fhágann go bhfoilseofar an ráiteas gréasáin (ina dtaispeántar aon mhuirir is infheidhme) ar a laghad ceithre mhí roimh an sprioc-am le haghaidh toilleadh bonneagair a iarraidh.

               Go sonrach, is féidir na nithe seo a leanas a choinneáil:

               (1)Muirir rianrochtana - an méid a fhreagraíonn don chostas díreach: Ceanglaítear le hAirteagal 31(3) den Treoir, i dtaca leis na muirir i leith an phacáiste íosrochtana, go socrófar na muirir sin ag leibhéal an chostais a tabhaíodh go díreach de thoradh an tseirbhís traenach a oibriú. Cuireann an fhoráil, i bprionsabal, bac ar na muirir a shocrú ag leibhéal is ísle ná sin. Tá sé beartaithe maolú air sin, chun go mbeidh ar chumas na mBallstát agus na mbainisteoirí bonneagair a bheith ag seiftiú as an réimse is leithne féidearthachtaí le linn na tréimhse tagartha.

               (2)Uasmharcálacha: Le hAirteagal 32 cuirtear ar chumas na mBallstát foráil a dhéanamh do ghearradh uasmharcálacha, uasmharcálacha a shocrófar de réir an chumais íocaíochta atá i ndeighleoga éagsúla an mhargaidh iarnróid. Mar sin, is éard a chiallaíonn an prionsabal sin go bhféadfadh uasmharcálacha a bheith faoi réir luaineachtaí agus go bhféadfadh laghdú teacht orthu sa chás go dtiocfadh laghdú ar chumas íocaíochta na deighleoige margaidh lena mbaineann. D’fhéadfadh sé, go háirithe de thoradh na géarchéime atá ann faoi láthair, go dtarlódh laghdú den sórt sin. Mar sin féin, mar atá Treoir 2012/34/AE faoi láthair, ní féidir, i bprionsabal, leasuithe a dhéanamh ar uasmharcálacha le linn tréimhse bhailíochta tráthchláir oibre ar leith. De mhaolú ar an riail sin, tá sé beartaithe a chur ar chumas na mBallstát coigeartuithe íslitheacha a cheadú i leith na tréimhse tagartha.

               (3)Muirir áirithinte: Le hAirteagal 36 de Threoir 2012/34/AE, déantar foráil maidir le córas um muirir áirithinte. Is é cuspóir na muirear sin díspreagadh a thabhairt do ghnóthais iarnróid ionas nach gcuirfidh siad conairí traenach ar ceal ar ghearrfhógra agus dá réir sin féachaint lena áirithiú go mbainfear an úsáid is fearr agus is mó as an acmhainn atá ann faoi láthair. Is iondúil go dtagann méadú ar leibhéal an mhuirir seo dá ghiorracht d’am na hoibríochta a dhéantar an cealú.

               Faoi Airteagal 36 de Threoir 2012/36/AE, is faoi gach bainisteoir bonneagair é, i bprionsabal, a chinneadh an mian leis muirir áirithinte a ghearradh. Mar sin féin, fágann an dara habairt d’Airteagal 36 go bhfuil sé sainordaitheach na muirir sin a ghearradh i gcás ina ndéanann an gnóthas iarnróid "mainneachtain go tráthrialta" maidir le "conairí leithdháilte, nó codanna díobh, a úsáid".

               Chuir an phaindéim isteach go han-dona ar an trácht iarnróid, chomh dona sin agus go ndearnadh conairí traenach a chealú ar bhonn forleathan. Níl, agus ní raibh, neart ag gnóthais iarnróid ar na teagmhais is cúis nó ba chúis leis sin. Thairis sin, tá ró-thoilleadh (sealadach) ann mar gheall ar na teagmhais sin. Ar an gcaoi sin, is féidir glacadh leis nach bhfuil an éifeacht dreasachta i dtaca leis na muirir áirithinte, i gcomhréir le hAirteagal 36 de Threoir 2012/34/AE, nach bhfuil sí ábhartha a mhéid a bhaineann sí leis an tréimhse thagartha.

               Is iomchuí, dá bhrí sin, a chur ar chumas na mBallstát an oibleagáid a bhunaítear leis an dara habairt d’Airteagal 36 den Treoir a bhaint i leith cealuithe le linn na tréimhse sin.

               (4)Aisíocaíocht ó na Ballstáit: I leith gach ceann de na nithe thuasluaite (muirir bunaithe ar chostas díreach, uasmharcálacha agus muirir áirithinte), bheadh caillteanas ioncaim i ndán do na bainisteoirí bonneagair dá ndéanfaí aon laghdú ar na muirir a d’údaródh na Ballstáit i gcomhréir leis an Rialachán atá beartaithe.

               Chúiteofaí na caillteanais ioncaim sin, i bprionsabal, i gcomhréir le hAirteagal 8(4) de Threoir 2012/34/AE. Faoin bhforáil sin, tá na Ballstáit faoi oibleagáid a áirithiú go leanfaidh cuntais na mbainisteoirí bonneagair, a bhfuil caillteanais, inter alia, ag bagairt orthu mar gheall ar éileamh íslithe, de bheith ar comhordú thar thréimhse 5 bliana faoi ghnáthchoinníollacha gnó.

               Na caillteanas ioncaim do bhainisteoirí bonneagair, a thiocfadh de na laghduithe atá ina n‑ábhar beartaíochta sa Rialachán atá beartaithe, ní tharlódh siad, de réir sainmhínithe, faoi Threoir 2012/34/AE mar atá faoi láthair. Dá bhrí sin, tá sé beartaithe go gcúiteofar bainisteoirí bonneagair laistigh de thréimhse is giorra ná an tréimhse a bhunaítear in Airteagal 8(4) den Treoir sin, i.e. faoin 31 Nollaig den bhliain tar éis na bliana inar tabhaíodh an caillteanas.

               (5)Coigeartuithe a dhéanamh ar an ráiteas gréasáin: leagtar amach go sonrach sa ráiteas gréasáin na rialacha ginearálta, na sprioc-amanna, na nósanna imeachta agus na critéir maidir le scéimeanna muirir agus scéimeanna leithdháilte toillte, lena n‑áirítear faisnéis le haghaidh iarratais ar thoilleadh bonneagair.

               Tá sé beartaithe go sonrófar gur cheart na ráitis ghréasáin a choinneáil cothrom le dáta agus a leasú gan aon mhoill.

               •Comhsheasmhacht le forálacha beartais atá sa réimse beartais cheana

                  Ní thugtar aghaidh le Treoir 2012/34/AE ar imthosca urghnácha, amhail na himthosca san earnáil iarnróid arb í ráig COVID-19 ba chúis leo. Ba cheart, dá bhrí sin, maoluithe spriocdhírithe a údarú chun éifeachtaí na paindéime ar an iompar ar iarnród a mhaolú, agus chun sláine an limistéir Eorpaigh aonair iarnróid a choinneáil. Thairis sin, i dtaca le struchtúr iomaíoch an mhargaidh, struchtúr lena mbaineann oibreoirí stairiúla agus oibreoirí nua, éilíonn an struchtúr sin bearta faoisimh lena n‑áiritheofar go mairfidh an chothroime iomaíochta.

               •Comhsheasmhacht le beartais eile de chuid an Aontais

                  Braitheann feidhmiú éifeachtach an limistéir Eorpaigh aonair iarnróid ar fheidhmiú eacnamaíoch na ngníomhaithe sa mhargadh agus ar a bhfuil bainte amach cheana féin maidir le neamhspleáchas bainistithe na mbainisteoirí bonneagair agus na ngnóthas iarnróid a choimirciú maidir le trédhearcacht na bhforálacha i gcomhair muirear agus rochtain ar an ngréasán, neamh-idirdhealú agus cóir chomhionann i leithdháileadh na gconairí agus scéimeanna muirir chomh maith le hoscailt an mhargaidh. D’fhéadfadh na hiarmhairtí diúltacha eacnamaíocha, do pháirtithe leasmhara an mhargaidh iarnróid, a tháinig de ráig COVID-19, dochar a dhéanamh d’inmharthanacht airgeadais na bpáirtithe leasmhara sin agus d’fhéadfadh siad tionchair dhiúltacha thromchúiseacha a imirt ar an gcóras iompair, rud a d’imreodh drochthionchar ar an ngeilleagar ina iomláine. De réir suirbhé a rinneadh i mBealtaine agus Meitheamh 2020 i gcomhar le gnóthais iarnróid tríd an ardán idirphlé do Ghnóthais Iarnróid, níor soláthraíodh, go dtí seo, aon chúnamh tiomnaithe do pháirtithe leasmhara na hearnála iarnróid. Leis an Rialachán atá beartaithe, tugtar aghaidh ar na saincheisteanna seo.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Tá an tionscnamh seo bunaithe ar Airteagal 91 den Chonradh ar Fheidhmiú an Aontais Eorpaigh, an tAirteagal sin atá ina bhunús dlí le Treoir 2012/34/AE féin.

               •Coimhdeacht (maidir le hinniúlacht neamheisiach)

                  Ní féidir leis na Ballstáit cuspóirí an togra a bhaint amach go leormhaith ar an gcúis seo a leanas: Déantar muirir rianrochtana a rialú go cuimsitheach ar leibhéal an Aontais agus dá bhrí sin, ní féidir leis na Ballstáit imeacht ó rialacha an Aontais ach amháin más ann do reachtaíocht Eorpach shonrach ina leith sin. Ní cheadaítear le Treoir 2012/34/AE do na Ballstáit, i gcomhthéacs ráig COVID-19, freagairt a thabhairt ar na héifeachtaí ar an iompar ar iarnród, éifeachtaí nárbh fhéidir a thuar, go háirithe trí rialacha maidir le muirir agus leithdháileadh toillte a oiriúnú. Ní féidir an méid sin a bhaint amach ach trí ghníomh arna ghlacadh ag an Aontas, lena gceadaítear maoluithe (spriocdhírithe). Thairis sin, faoi théarmaí an Rialacháin atá beartaithe, is faoi na Ballstáit atá sé i gcónaí cinneadh a dhéanamh an gcuirfidh siad na bearta dá bhforáiltear chun feidhme, ag féachaint freisin do na hacmhainní atá ar fáil dóibh i dtéarmaí maoiniú poiblí.

               •Comhréireacht

                  Ní théann an togra thar a bhfuil riachtanach chun an cuspóir a bhaint amach, is é sin an tionchar atá ag ráig reatha COVID-19 a mhaolú trí mhaoluithe spriocdhírithe ó Threoir 2012/34. Tá an beart atá molta comhréireach dá réir sin, agus áirítear leis sin a mhéid a bhaineann leis an tréimhse thagartha a bhfuil feidhm aige ina leith. Agus an tréimhse sin á cinneadh, cuireadh san áireamh na meastacháin reatha maidir leis an bhfad ama a mhairfidh paindéim COVID-19 ag imirt tionchair ar an margadh iarnróid. Tá sé beartaithe an chumhacht a thabhairt don Choimisiún síneadh a chur leis an tréimhse sin i gcás inar gá.

               •An rogha ionstraime

                  Chun cuspóir na hionstraime dlí a bhaint amach, ní mór feidhm dhíreach agus ghinearálta a bheith ag an ionstraim dlí. Dá bhrí sin, Rialachán is iomchuí mar ionstraim dlí.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Is beart práinneach é seo, beart is éigean a dhéanamh de dheasca na ráige de ghalar COVID-19, ráig a tháinig gan choinne agus go tobann.

               •Comhairliúcháin leis na páirtithe leasmhara

                  Ó tá an cás chomh práinneach sin, ní dhearnadh comhairliúchán foirmiúil leis na páirtithe leasmhara. Mar sin féin, d’iarr údaráis na mBallstát agus na páirtithe leasmhara araon ar an gCoimisiún togra a ghlacadh le haghaidh bearta iomchuí i gcomhthéacs chreat leithdháilte agus muirear Threoir 2012/34/AE.

               Go háirithe, chuaigh comhlachais san earnáil iarnróid a dhéanann ionadaíocht do ghnóthais iarnróid i dteagmháil leis an gCoimisiún agus d’iarr siad bearta práinneacha. Bheadh sé d’aidhm ag na bearta sin a chinntiú go mbeadh an earnáil in ann déileáil leis an ioncam a cailleadh agus go mbeadh sé in ann an riosca féimheachta a laghdú, go háirithe i gcás na n‑oibreoirí príobháideacha. Ceann de na bearta is mó atáthar a mholadh, muirir a chur ar fionraí i gcás bonneagar iarnróid, stáisiúin, saoráidí seirbhíse agus i gcás úsáid taobhlach stáblaíochta.

                  I ndiaidh an ghlao seo ar ghníomhaíocht, chuaigh roinnt Ballstát agus bainisteoirí bonneagair i gceann freagairtí trí bhearta den sórt sin a mheas nó a dhéanamh. Reáchtáil an Coimisiún suirbhé i Márta, Aibreán agus Bealtaine 2020, trí fhoghrúpa muirear an Ardáin Ardleibhéil do Bhainisteoirí Bonneagair Iarnróid san Eoraip (PRIME). Ar bhonn thorthaí an suirbhé, thángthas ar an gconclúid gur chuir roinnt Ballstát in iúl go mbeidís réidh chun glacadh le bearta faoisimh den chineál atá beartaithe leis an Rialachán seo.

                  I bhfianaise na heaspa forálacha éigeandála cuí atá sa Treoir, is gá creat a chruthú le haghaidh na mbeart atá riachtanach de dheasca ghéarchéim COVID-19, agus sin a dhéanamh tríd an Rialachán seo a ghlacadh.

               •Bailiú agus úsáid saineolais

                  Faoi mar a míníodh, mar gheall ar phráinn an cháis, níorbh fhéidir, agus an fhoireann saineolaithe á cur le chéile, a bheith chomh mionsonrach agus is gnách sa chur chuige. Mar sin féin, tá leas bainte ag an gCoimisiún as taithí a fuarthas trína theagmhálacha le Ballstáit agus le geallsealbhóirí iarnróid.

               •Measúnú tionchair

                  I bhfianaise phráinn an cháis, ní dhearnadh measúnú tionchair.

               •Oiriúnacht rialála agus simpliú

                  Ní bhaineann le hábhar.

               •Cearta bunúsacha

                  Ní bhaineann le hábhar.

               4.IMPLEACHTAÍ BUISÉADACHA

                  Ní bhaineann le hábhar.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Ní áirítear ar an mbeart aon socruithe sonracha faireacháin nó tuairiscithe. Mar sin féin, ba cheart don Choimisiún súil a choinneáil go leanúnach ar fhorbairt phaindéim COVID-19 agus ar an tionchar atá aige ar an Limistéar Eorpach Aonair Iarnróid agus, más gá, ba cheart an chumhacht a bheith aige gníomh tarmligthe a ghlacadh lena gcuirfí síneadh leis na tréimhsí ama a bhaineann leis an mbeart.

               •Doiciméid mhíniúcháin (le haghaidh treoracha)

                  Doiciméad ar bith.

               2020/0127 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena mbunaítear bearta le haghaidh margadh iarnróid inbhuanaithe i bhfianaise phaindéim COVID-19

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 91 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  1
               ,

               Ag féachaint don tuairim ó Choiste na Réigiún
                  2
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)Mar thoradh ar phaindéim COVID-19, tá laghdú géar tagtha ar an iompar ar iarnród i ngeall ar an titim shuntasach ar an éileamh. Imríonn sé sin tionchar mór ar ghnóthais iarnróid, tionchar a thosaigh chomh luath leis an 1 Márta 2020, agus is dócha go mairfidh sé ag déanamh difear don earnáil go dtí an 31 Nollaig 2020 ar a laghad. Níl neart ag gnóthais iarnróid ar na cúinsí sin agus tá fadhbanna leachtachta suntasacha, chomh maith le caillteanais ollmhóra, le sárú acu, agus tá riosca dócmhainneachta ann i gcásanna áirithe.

               (2)Chun gníomhú in aghaidh éifeachtaí eacnamaíocha diúltacha phaindéim COVID-19, d’fhéadfadh sé go mbeadh tacaíocht airgeadais ag teastáil ó ghnóthais iarnróid. D’fhéadfadh sé nach bhféadfadh gnóthais iarnróid muirir a íoc i leith úsáid an bhonneagar iarnróid le linn éigeandáil COVID-19, agus, chuige sin, ba cheart a chur ar a gcumas do bhainisteoirí bonneagair muirir den chineál sin a laghdú, a tharscaoileadh nó a iarchur. Ba cheart an deis seo a dheonú go ceann tréimhse ina bhfuil éifeachtaí phaindéim COVID-19 le brath ag an margadh iarnróid agus go ceann na tréimhse a mheastar a mhairfidh na héifeachtaí sin, is é sin ón 1 Máirt 2020 go dtí an 31 Nollaig 2020 (an "tréimhse thagartha").

               (3)Faoi Airteagal 31(3) de Threoir 2012/34/AE, ní fhéadfaidh na muirir rianrochtana, atá le híoc leis an mbainisteoir bonneagair, dul faoi bhun an chostais a thabhófar go díreach agus an tseirbhís traenach á cur ar fáil. Tarscaoileadh muirear, bíodh sé páirteach nó iomlán, nó iarchur muirear, a dhéanfaí amhlaidh, agus a chuirfí i bhfeidhm ar mhodh trédhearcach oibiachtúil neamh-idirdhealaitheach maidir le gach gnóthas iarnróid atá gníomhach san earnáil iarnróid lastais nó paisinéirí, laghdódh sé tionchar phaindéim COVID-19 le linn na tréimhse tagartha. Ba cheart dá réir sin an deis a sholáthar, do na Ballstáit, bearta den chineál sin a údarú thar ceann na mbainisteoirí bonneagair.

               (4)Le hAirteagal 32(1) de Threoir 2012/34/AE, ligtear do na Ballstáit foráil a dhéanamh maidir le huasmharcálacha a ghearradh, i gcás ina bhfuil an cumas ag an margadh iad a sheasamh. De dheasca thionchair phaindéim COVID-19, d’fhéadfadh sé go bhfuil laghdú tagtha ar chumas na ndeighleog margaidh uasmharcálacha a sheasamh. Is iomchuí, dá bhrí sin, a chur ar a gcumas do na Ballstáit na bainisteoirí bonneagair a údarú chun athmheasúnú a dhéanamh ar chumas na ndeighleog margaidh uasmharcálacha a sheasamh, chun críocha laghdú féideartha ar na suimeanna atá le híoc i leith na tréimhse tagartha.

               (5)Le hAirteagal 36 de Threoir 2012/34/AE, déantar foráil maidir le córas um muirir áirithinte, rud a bhfuil sé beartaithe leis úsáid éifeachtúil an toillte a spreagadh. Leis an dara habairt den Airteagal sin, fágtar go bhfuil sé sainordaitheach na muirir sin a ghearradh i gcás ina mainníonn gnóthas iarnróid, go tráthrialta, na conairí traenach leithdháilte, nó codanna díobh, a úsáid. Ní mór do bhainisteoirí bonneagair na critéir lena socraítear neamhúsáid den chineál sin a fhoilsiú agus an foilsiú sin a dhéanamh ina gcuid ráiteas gréasáin. De dheasca na paindéime, cuireadh as don trácht iarnróid chomh dona sin gur cuireadh conairí traenach ar ceal go forleathan. Níl, agus ní raibh, neart ag gnóthais iarnróid ar na heachtraí ba chúis leis an méid a thit amach. Thairis sin, tá ró-thoilleadh (sealadach) ann mar gheall ar an méid a thit amach. Dá bhrí sin, i dtaca leis an éifeacht dreasachta a bhí beartaithe leis na muirir áirithinte i gcomhréir le hAirteagal 36 de Threoir 2012/34/AE, is féidir glacadh leis nach bhfuil an éifeacht dreasachta sin ábhartha a mhéid a bhaineann leis an tréimhse thagartha. Dá bhrí sin, de mhaolú ar an dara habairt d’Airteagal 36, ba cheart a chur ar a gcumas do na Ballstáit a údarú do bhainisteoirí bonneagair gan muirir áirithinte a ghearradh i leith toilleadh a leithdháileadh ach nár úsáideadh le linn na tréimhse tagartha, fiú i gcás ina measfaí gur neamhúsáid thráthrialta na gconairí traenach, nó codanna díobh, í an neamh-úsáid sin de réir na gcritéar is infheidhme faoi láthair.

               (6)I leith gach ceann de na nithe thuasluaite, thiocfadh caillteanas ioncaim do na bainisteoirí bonneagair as aon laghdú ar mhuirir a d’údaródh Ballstáit i gcomhréir leis an Rialachán seo. Chúiteofaí na caillteanais ioncaim sin, i bprionsabal, i gcomhréir le hAirteagal 8(4) de Threoir 2012/34/AE. I bhfianaise neamhghnáiche na gcaillteanas sin, ba cheart na bainisteoirí bonneagair a chúiteamh laistigh de thréimhse níos giorra, is é sin faoin 31 Nollaig den bhliain tar éis na bliana inar tabhaíodh an caillteanas.

               (7)Ba cheart coigeartuithe sealadacha a dhéanamh ar na coinníollacha a ghabhann le húsáid an bhonneagar iarnróid agus ba cheart na ráitis ghréasáin a choinneáil cothrom le dáta agus iad a leasú de réir mar is gá.

               (8)I bhfianaise a thobainne agus a neamh-intuartha a bhí paindéim COVID-19, rud a d’fhág nach bhféadfaí bearta tráthúla a ghlacadh ar leibhéal an Aontais, ba cheart an tréimhse thagartha thuasluaite a chumhdach leis an Rialachán seo, cé go bhfuil codanna den tréimhse sin caite cheana, ach mar sin féin gan difear a dhéanamh d’ionchais dhlisteanacha.

               (9)Ós rud é nach féidir leis na Ballstáit cuspóirí an Rialacháin seo, eadhon freagairt don chás práinne atá cruthaithe ag paindéim COVID-19, a ghnóthú go leordhóthanach ach, de bharr fhairsinge nó éifeachtaí na gníomhaíochta, gur fearr is féidir na cuspóirí sin a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach (CAE). I gcomhréir le prionsabal na comhréireachta a leagtar amach san Airteagal sin, ní mheastar go dtéann an Rialachán seo thar a bhfuil riachtanach chun an cuspóir sin a ghnóthú.

               (10)I bhfianaise na práinne a bhaineann leis na cúinsí eisceachtúla arb í paindéim COVID-19 ba chúis leo agus a thugann bonn cirt do na bearta atá beartaithe, agus go sonrach chun na bearta riachtanacha a ghlacadh go tapa chun rannchuidiú le hinbhuanaitheacht airgeadais na ngnóthas iarnróid, is iomchuí foráil a dhéanamh maidir le heisceacht ar an tréimhse ocht seachtaine dá dtagraítear in Airteagal 4 de Phrótacal Uimh. 1 maidir le ról na bparlaimintí náisiúnta san Aontas Eorpach, atá i gceangal le CAE, leis an gConradh ar Fheidhmiú an Aontais Eorpaigh agus leis an gConradh ag bunú an Chomhphobail Eorpaigh do Fhuinneamh Adamhach.

               (11)Chun go bhféadfar síneadh a chur leis na bearta a leagtar amach sa Rialachán seo, más gá agus má bhíonn bonn cirt leis sin, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i leith síneadh a chur leis an tréimhse ina mbeidh feidhm ag na bearta atá beartaithe faoin Rialachán seo. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n‑áirítear ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr

                  (3)

               . Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna a fhaigheann na saineolaithe iad sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe

               (12)Chun go bhféadfar na bearta dá bhforáiltear sa Rialachán seo a chur i bhfeidhm go pras, ba cheart an Rialachán seo a theacht i bhfeidhm mar ábhar práinne an dáta tar éis lá a fhoilsithe in Iris Oifigiúil an Aontais Eorpaigh,

               TAR ÉIS AN RIALACHÁN SEO A GHLACADH:

               Airteagal 1

               Ábhar agus raon feidhme

               Leis an Rialachán seo, leagtar síos rialacha sealadacha maidir le muirir a ghearradh i leith úsáid bonneagair iarnróid mar a leagtar amach i gCaibidil IV de Threoir 2012/34/AE. Tá feidhm aige maidir le bonneagar iarnróid a úsáid le haghaidh na seirbhísí iarnróid intíre agus idirnáisiúnta sin a chumhdaítear leis an Treoir sin, le linn na tréimhse ón 1 Márta 2020 go dtí an 31 Nollaig 2020 (“an tréimhse thagartha”).

               Airteagal 2

               Laghdú, tarscaoileadh nó iarchur muirear le haghaidh an phacáiste íosrochtana, agus laghdú, tarscaoileadh nó iarchur muirear áirithinte

               1.D’ainneoin Airteagal 27 agus 31(3) de Threoir 2012/34/AE, agus faoi réir na rialacha maidir leis an Státchabhair a chomhlíonadh, féadfaidh na Ballstáit a údarú do na bainisteoirí bonneagair íocaíocht na muirear i leith an phacáiste íosrochtana agus i leith rochtain ar shaoráidí seirbhíse nasctha bonneagair a laghdú, a tharscaoileadh agus a iarchur ar bhealach trédhearcach oibiachtúil neamh-idirdhealaitheach sna cásanna ina bhfuil nó ina mbeidh na muirir sin le híoc le linn na tréimhse tagartha.

               2.D’ainneoin Airteagail 27 de Threoir 2012/34/AE, agus faoi réir na rialacha maidir leis an Státchabhair a chomhlíonadh, féadfaidh na Ballstáit a údarú do na bainisteoirí bonneagair athmheasúnú a dhéanamh ar chumas na ndeighleog margaidh uasmharcálacha a sheasamh, de réir bhrí Airteagal 32(1) de Threoir 2012/34/AE chun críocha laghdú féideartha ar na suimeanna atá le híoc i leith na tréimhse tagartha.

               3.D’ainneoin Airteagal 27 agus an dara habairt d’Airteagal 36 de Threoir 2012/34/AE, agus faoi réir na rialacha maidir leis an Státchabhair a chomhlíonadh, féadfaidh na Ballstáit a údarú do na bainisteoirí bonneagair, ar bhealach trédhearcach oibiachtúil neamh-idirdhealaitheach, gan muirir áirithinte a ghearradh ar aon ghnóthas iarnróid i leith toilleadh a leithdháileadh ach nár úsáideadh le linn na tréimhse tagartha.

               4.D’ainneoin Airteagal 8(4) de Threoir 2012/34/AE, agus faoi réir na rialacha maidir leis an Státchabhair a chomhlíonadh, déanfaidh na Ballstáit na bainisteoirí bonneagair a chúiteamh, faoin 31 Nollaig den bhliain tar éis na bliana inar tabhaíodh an caillteanas, as an gcaillteanas sonrach airgeadais a tabhaíodh de thoradh míreanna 1, 2 agus 3 a chur i bhfeidhm. Tá an cúiteamh sin gan dochar d’oibleagáid na mBallstát faoi Airteagal 8(4) de Threoir 2012/34/AE lena n‑áiritheofar, thar thréimhse réasúnta, nach rachaidh thar an tréimhse cúig bliana, go bhfanfaidh cuntas brabúis agus caillteanais an bhainisteora bonneagair ar comhardú i gcónaí.

               Airteagal 3

               Coigeartuithe na gcoinníollacha maidir le húsáid bonneagar iarnróid

               D’ainneoin Airteagal 27 de Threoir 2012/34/AE, déanfaidh na bainisteoirí bonneagair, de réir mar is iomchuí agus gan aon mhoill, an ráiteas gréasáin dá dtagraítear in Airteagal 27 den Treoir sin a leasú chun na coinníollacha atá siad a chur i bhfeidhm a léiriú, i bhfianaise na mbeart arna nglacadh ag na Ballstáit lena mbaineann i gcomhréir le hAirteagal 2.

               Airteagal 4

               Comhlacht rialála

               Tá an Rialachán seo gan dochar d’fhorálacha Threoir 2012/34/EC maidir leis an gcomhlacht rialála. Beidh feidhm ag Airteagal 56 den Treoir sin maidir leis na cásanna a chumhdaítear le hAirteagail 2 agus 3 den Rialachán seo, i leith na gcritéar a leagtar amach ann, is infheidhme maidir le bainisteoirí bonneagair.

               Airteagal 5

               Síneadh a chur leis an tréimhse thagartha

               1.Faoin 1 Samhain 2020, soláthróidh na bainisteoirí bonneagair sonraí don Choimisiún, sonraí faoi úsáid a gcuid líonraí arna rangú de réir deighleoga margaidh, i gcomhréir le hAirteagal 32(1) de Threoir 2012/34/AE, sonraí maidir leis na tréimhsí na tréimhsí ón 1 Márta 2019 go dtí an 30 Meán Fómhair 2019 agus ón 1 Márta 2020 go dtí an 30 Meán Fómhair 2020.

               2.I gcás ina meastar don Choimisiún, ar bhonn na sonraí dá dtagraítear i mír 1, go bhfuil laghdú seasmhach ar leibhéal an tráchta iarnróid, i gcomparáid leis an leibhéal le linn thréimhse chomhfhreagrach na bliana roimhe, agus gur dócha go leanfaidh sin de bheith amhlaidh, agus go meastar don Choimisiún freisin, ar bhonn na sonraí eolaíochta is fearr atá ar fáil, gur de thoradh thionchar phaindéim COVID-19 atá an méid sin amhlaidh, déanfaidh an Coimisiún an tréimhse thagartha a leasú dá réir, trí ghníomhartha tarmligthe a ghlacadh i gcomhréir le hAirteagal 6.

               3.Más rud é, sa chás go mairfeadh paindéim COVID-19 ag imirt tionchar ar an earnáil iompair ar iarnród san Aontas Eorpach, ar feadh tamall fada, go mbeidh riachtanas leis ar mhórfhoras práinne, beidh feidhm ag an nós imeachta dá bhforáiltear in Airteagal 7 maidir le gníomhartha tarmligthe a ghlacfar de bhun an Airteagail seo.

               Airteagal 6

               An tarmligean a fheidhmiú

               1.Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh.

               2.Déanfar an chumhacht chun gníomhartha tarmligthe a ghlacadh dá dtagraítear in Airteagal 5(2) a thabhairt don Choimisiún go ceann tréimhse aon bhliana amháin ó [dháta theacht i bhfeidhm an Rialacháin seo].

               3.Féadfaidh Parlaimint na hEorpa nó an Chomhairle tarmligean na cumhachta dá dtagraítear in Airteagal 5(2) a chúlghairm aon tráth. Le cinneadh chun cúlghairm a dhéanamh, cuirfear deireadh le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghnímh tharmligthe atá i bhfeidhm cheana.

               4.Sula nglacfaidh sé gníomh tarmligthe, rachaidh an Coimisiún i mbun comhairliúchán le saineolaithe arna n‑ainmniú ag gach Ballstát i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr.

               5.A luaithe a ghlacfaidh sé gníomh tarmligthe, tabharfaidh an Coimisiún fógra, an tráth céanna, do Pharlaimint na hEorpa agus don Chomhairle faoi.

               6.Ní thiocfaidh gníomh tarmligthe a ghlactar de bhun Airteagal 5(2) i bhfeidhm ach amháin mura mbeidh aon agóid curtha in iúl ag Parlaimint na hEorpa nó ag an gComhairle laistigh de thréimhse dhá mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dhul in éag na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Cuirfear síneadh dhá mhí leis an tréimhse ar thionscnamh Pharlaimint na hEorpa nó na Comhairle.

               Airteagal 7

               Nós imeachta práinne

               1.Tiocfaidh gníomhartha tarmligthe a ghlactar faoin Airteagal seo i bhfeidhm gan mhoill agus beidh feidhm acu ar choinníoll nach ndéanfar agóid i gcomhréir le mír 2. San fhógra faoi ghníomhartha tarmligthe a thugtar do Pharlaimint na hEorpa agus don Chomhairle, luafar na cúiseanna a bhfuiltear ag baint úsáide as an nós imeachta práinne.

               2.Féadfaidh Parlaimint na hEorpa nó an Chomhairle agóid a dhéanamh i gcoinne gníomh tarmligthe i gcomhréir leis an nós imeachta dá dtagraítear in Airteagal 6(6). I gcás den sórt sin, déanfaidh an Coimisiún an gníomh tarmligthe a aisghairm láithreach tar éis do Pharlaimint na hEorpa nó don Chomhairle fógra a thabhairt don Choimisiún maidir leis an gcinneadh agóid a dhéanamh.

               Airteagal 8

               Teacht i bhfeidhm

               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach sna Ballstáit i gcomhréir leis na Conarthaí.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        IO L 132, 3.5.2011, lch. 99.

                     (2)

                        IO L 104, 2.4.2011, lch. 53.


               AN COIMISIÚN EORPACH
            An Bhruiséil,22.6.2020
            COM(2020) 257 final
            2020/0126(APP)
            Togra le haghaidh
            RIALACHÁN ÓN gCOMHAIRLE
            lena leasaítear Rialachán (AE) Uimh. 216/2013 maidir le foilsiú leictreonach Iris Oifigiúil an Aontais Eorpaigh

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Foilsítear Iris Oifigiúil an Aontais Eorpaigh i bhfoirm leictreonach de bhun Rialachán (AE) Uimh. 216/2013 (“an Rialachán”)
                  1
               .

               Chun barántúlacht na hIrise Oifigiúla a ráthú, ní mór don fhoilsiú leictreonach sin ríomhshíniú cáilithe nó ríomhshéala cáilithe a bheith air i gcomhréir le Rialachán (AE) Uimh. 910/2014
                  2
               .

               Is féidir barántúlacht, sláine agus neamh‑inathraitheacht an eagráin leictreonaigh den Iris Oifigiúil a ráthú trí mhodhanna éagsúla eagrúcháin agus teicniúla lena dtugtar ráthaíochtaí slándála inchomparáide. Féadann na modhanna sin athrú le himeacht aimsire. Chun go seachnófaí an gá an Rialachán a leasú i dtaca le gach modh nó teicneolaíocht nua nó i dtaca le gach athrú ar na sonraí teicniúla, tá sé beartaithe foclaíocht an Rialacháin a athfhoirmliú ar bhealach is cineálaí. Is ábhar inspioráide iad rialacha na Fraince agus Lucsamburg lena rialaítear foilsiú irisí náisiúnta na dtíortha sin faoi seach. Ar mhaithe leis an trédhearcacht, tabharfar tuairisc, ar shuíomh gréasáin EUR-Lex, ar an gcóras a chuirfear ar bun chun an bharántúlacht a áirithiú, rud a chuirfidh ar chumas na saoránach barántúlacht leagan leictreonach na hIrise Oifigiúla a fhíorú go héasca.

               D'ainneoin an Iris Oifigiúil a bheith neamh‑inathraitheach, i bprionsabal, tagann sé i gceist go mbíonn gá faisnéis áirithe a bhaint anuas den Iris Oifigiúil, i ndiaidh a foilsithe. Baintear anuas an fhaisnéis sin trí reachtaíocht an Aontais maidir le cosaint sonraí a chur i bhfeidhm nó bunaithe ar chinntí Chúirt Bhreithiúnais an Aontais Eorpaigh arna nglacadh de bhun rialacha nós imeachta na Cúirte sin
                  3
               . Ar mhaithe leis an deimhneacht dhlíthiúil, ba cheart rialáil a dhéanamh ar an gcur isteach sin ar na rialacha maidir leis an mbarántúlacht. An cleachtas atá ann maidir le bunleagan eagrán na hIrise Oifigiúla lena mbaineann an bhaint anuas, eadhon nach n‑athraítear an bunleagan sin sa phróiseas agus go gcoimeádtar é i gcartlann Oifig na bhFoilseachán ar feadh tréimhse neamhtheoranta, ní athróidh an leasú atá molta an cleachtas sin.

               De réir an Rialacháin, is é an leagan den Iris Oifigiúil a fhoilsítear go leictreonach amháin atá barántúil agus a bhfuil éifeachtaí dlíthiúla aige. Níl ach aon eisceacht amháin ón riail sin
                  4
               : i gcás nach féidir an Iris Oifigiúil a fhoilsiú de dheasca suaitheadh eisceachtúil gan choinne ar chóras faisnéise Oifig na bhFoilseachán. Sna cásanna sin, is é leagan priontáilte na hIrise Oifigiúla amháin atá barántúil agus a bhfuil éifeachtaí dlíthiúla aige. A luaithe a bheidh córas faisnéise Oifig na bhFoilseachán ag feidhmiú athuair, cuirfear leagan leictreonach a chomhfhreagraíonn don leagan priontáilte ar fáil don phobal ar shuíomh gréasáin EUR-Lex. Is chun críoch faisnéise amháin an leagan leictreonach sin.

               Tá bearta teagmhasacha curtha i bhfeidhm ag Oifig na bhFoilseachán, lena maolaítear an riosca nach mbeifear in ann foilsiú a dhéanamh agus an t‑eagrán leictreonach den Iris Oifigiúil a chur ar fáil ar shuíomh gréasáin EUR-Lex. Sna cásanna neamhdhóchúla sin ina dtagann an riosca sin chun cinn d'ainneoin na mbeart go léir, is fearr mar réiteach réamhshocraithe an Iris Oifigiúil a bheith ar taispeáint ag áitreabh Oifig na bhFoilseachán, i bhfoirm phriontáilte nó leictreonach (mar shampla, stóráilte ar ríomhaire pearsanta as líne), ag brath ar cibé réiteach is indéanta sa chás nithiúil féin. Mar sin, ba cheart an Rialachán a leasú dá réir sin.

               Le tabhairt isteach an eagráin leictreonaigh bharántúil den Iris Oifigiúil simplítear an rochtain ar dhlí an Aontais agus méadaítear an deimhneacht dhlíthiúil.
                      Bunaithe ar an réasúnaíocht chéanna, is fearr go bhféadann saoránaigh brath a mhéid is féidir ar an leagan den Iris Oifigiúil atá curtha ar fáil ar shuíomh gréasáin EUR-Lex. Dá bhrí sin, tá sé beartaithe gurb é an leagan leictreonach, a chuirfear ar fáil don phobal ar shuíomh gréasáin EUR-Lex tar éis suaitheadh ar na córais faisnéise, a bheidh ar an leagan barántúil a luaithe a chuirfear ar fáil é. Dá réir sin, ón bpointe sin ar aghaidh, ceanglaítear leis an deimhneacht dhlíthiúil nach mbeidh stádas barántúil a thuilleadh ag an leagan ní ba luaithe (priontáilte nó leictreonach).

               Ar deireadh, ó tháinig an Rialachán i bhfeidhm, níor foilsíodh ach trí eagrán den Iris Oifigiúil san eagrán priontáilte barántúil de bhun Airteagal 3 den Rialachán sin
                  5
               . I gcomhréir leis an réasúnaíocht a mhínítear thuas, agus chun comhleanúnachas a áirithiú, is iomchuí barántúlacht agus éifeachtaí dlíthiúla a thabhairt do na heagráin leictreonacha a chomhfhreagraíonn do na heagráin phriontáilte sin. Tá na heagráin sin bunaithe ar na comhaid fhíordheimhnithe chéanna leis na heagráin phriontáilte agus cuireadh ar fáil iad don phobal ar shuíomh gréasáin EUR-Lex go pras tar éis fhoilsiú na n‑eagrán páipéir. Dá bhrí sin, ní chaithfear amhras ar an deimhneacht dhlíthiúil leis an bhforáil atá molta.

               •Comhsheasmhacht le forálacha beartais atá sa réimse beartais cheana

                  Is comhlánú é an leasú atá molta, i dtaca le barántúlacht na hIrise Oifigiúla, ar an rogha - a chuirtear ar fáil de dhroim Rialachán Uimh. 910/2014 maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach - doiciméad a fhíordheimhniú le ríomhshíniú nó le ríomhshéala. Is comhlánú é freisin ar rialacha reatha an Aontais maidir le cosaint sonraí pearsanta.

               •Comhsheasmhacht le beartais eile de chuid an Aontais

                  Neamhbhainteach

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Tá an Togra seo le haghaidh Rialacháin bunaithe ar Airteagal 352 CFAE. Is é sin bunús dlí Rialachán Uimh. 216/2013 agus Rialachán (AE) 2018/2056 lena leasaítear é. Moltar go ndéanfaí an dara leasú ar Rialachán Uimh. 216/2013 agus ba chóir an bunús dlí céanna a bheith leis.

               •Coimhdeacht (maidir le hinniúlacht neamheisiach)

                  Neamhbhainteach

               •Comhréireacht

                  Is é is aidhm don Togra foilsiú na hIrise Oifigiúla a shimpliú mar aon le rochtain na saoránach uirthi. Le foclaíocht níos cineálaí an Togra beifear in ann an Iris Oifigiúil a fhíordheimhniú trí mhodhanna nua teicneolaíochta, gan aon ghá le leasuithe breise. Leis an bhfoclaíocht sin, tugtar an oibleagáid faisnéis áirithe a bhaint anuas den Iris Oifigiúil agus prionsabal na neamh‑inathraitheachta chun réitigh agus leagtar síos barántúlacht na n‑eagrán leictreonach a fhoilsítear tar éis suaitheadh ar na córais faisnéise. Is iad na leasuithe atá molta is gá chun an aidhm sin a bhaint amach.

               •An rogha ionstraime

                  Neamhbhainteach

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Neamhbhainteach

               •Comhairliúcháin leis na páirtithe leasmhara

                  Rinneadh an dréacht‑togra a thíolacadh do na hInstitiúidí ag cruinniú Choiste Bainistíochta Oifig na bhFoilseachán an 18 Deireadh Fómhair 2019, agus ag cruinniú Grúpa Idirinstitiúideach Lex (GIL) an 15 Deireadh Fómhair 2019.

               •Bailiú agus úsáid saineolais

                  Neamhbhainteach

               •Measúnú tionchair

                  Ós rud é nach raibh iontu ach mionathruithe, ní dhearnadh aon mheasúnú tionchair.

               •Oiriúnacht rialála agus simpliú

                  I dtaca le foilsiú na hIrise Oifigiúla faoi choinníollacha lena gcinnteofar a barántúlacht, ní athróidh an méid sin beag ná mór na roghanna teicneolaíochta atá ann faoi láthair. Leis an leasú atá molta cuirtear isteach rialacha soiléire, lena dtugtar chun réitigh ceanglas neamh‑inathraitheacht na hIrise Oifigiúla agus na hoibleagáidí a eascraíonn as reachtaíocht an Aontais maidir le cosaint sonraí pearsanta nó as cinntí Chúirt Bhreithiúnais an Aontais Eorpaigh faisnéis áirithe a bhaint anuas i ndáil leis an bpobal. I dtaca le rochtain ar an Iris Oifigiúil a shimpliú, baintear amach é sin trína áirithiú gurb é an t‑eagrán leictreonach agus sin amháin, nuair is ann dó, leagan a chuirtear ar fáil don phobal ar shuíomh gréasáin EUR-Lex, atá barántúil agus a bhfuil éifeachtaí dlíthiúla aige. Cuidítear leis an simpliú sin freisin trí fhoráil a thugann stádas barántúlachta eisiach do na heagráin leictreonacha den líon beag eagrán priontáilte barántúil den Iris Oifigiúil a foilsíodh tar éis theacht i bhfeidhm Rialachán (AE) Uimh. 216/2013.

               •Cearta bunúsacha

                  Neamhbhainteach

               4.IMPLEACHTAÍ BUISÉADACHA

                  Níl aon impleachtaí buiséadacha ag an togra.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Tá sé beartaithe iad a chur chun feidhme ón uair a thagann siad i bhfeidhm.

               •Doiciméid mhíniúcháin (le haghaidh treoracha)

                  Neamhbhainteach

               •Míniúchán mionsonraithe ar fhorálacha sonracha an togra

                  Neamhbhainteach

               2020/0126 (APP)

               Togra le haghaidh

               RIALACHÁN ÓN gCOMHAIRLE

               lena leasaítear Rialachán (AE) Uimh. 216/2013 maidir le foilsiú leictreonach Iris Oifigiúil an Aontais Eorpaigh

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 352 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don toiliú ó Pharlaimint na hEorpa,

               Ag gníomhú dóibh i gcomhréir le nós imeachta reachtach speisialta,

               De bharr an mhéid seo a leanas:

               (1)Le Rialachán (AE) Uimh. 216/2013(
                  6
               ) ón gComhairle, foráiltear go mbeidh ríomhshíniú cáilithe nó ríomhshéala cáilithe, mar a shainmhínítear i Rialachán (AE) Uimh. 910/2014 ó Pharlaimint na hEorpa agus ón gComhairle, ar Iris Oifigiúil an Aontais Eorpaigh a fhoilsítear i bhfoirm leictreonach (“eagrán leictreonach na hIrise Oifigiúla”)(
                  7
               ). Leagtar amach oibleagáid freisin le Rialachán (AE) Uimh. 216/2013 na deimhnithe cáilithe le haghaidh ríomhshínithe nó ríomhshéala a fhoilsiú, chomh maith le haon athnuachan orthu, ar shuíomh gréasáin EUR-Lex chun é a chur ar chumas an phobail barántúlacht eagrán leictreonach na hIrise Oifigiúla a fhíorú.

               (2)Is féidir barántúlacht, sláine agus neamh‑inathraitheacht an eagráin leictreonaigh den Iris Oifigiúil a áirithiú trí mhodhanna éagsúla teicniúla, a mhéid a thugtar leo ráthaíochtaí is inchomparáide leis na ráthaíochtaí sin a thugtar le ríomhshíniú cáilithe nó le ríomhshéala cáilithe mar a shainmhínítear i Rialachán (AE) Uimh. 910/2014, lena n‑áirítear réitigh agus teicneolaíochtaí nuálacha don todhchaí. Ba cheart go seachnófaí an gá Rialachán (AE) Uimh. 216/2013 a leasú gach uair a bhíonn réiteach nó teicneolaíocht nua le húsáid nó nuair a athraíonn an creat dlíthiúil lena rialaítear an réiteach nó an teicneolaíocht sin.

               (3)Is gá rialacha soiléire a leagan síos lena dtabharfar chun réitigh ceanglas neamh‑inathraitheacht na hIrise Oifigiúla agus na hoibleagáidí a eascraíonn as reachtaíocht an Aontais maidir le cosaint sonraí pearsanta nó as cinntí Chúirt Bhreithiúnais an Aontais Eorpaigh faisnéis áirithe a bhaint anuas i ndáil leis an bpobal.

               (4)Ar mhaithe leis an deimhneacht dhlíthiúil, i gcásanna áirithe nach féidir an Iris Oifigiúil a fhoilsiú ar shuíomh gréasáin EUR-Lex agus go ndéantar an foilsiú ar mhodhanna eile, i leagan priontáilte nó leictreonach, is gá a áirithiú maidir leis an eagrán leictreonach a chuirfear ar fáil don phobal ina dhiaidh sin ar shuíomh gréasáin EUR-Lex, gurb é a bheidh ann an t‑aon eagrán barántúil amháin agus go mbeidh éifeachtaí dlíthiúla aige.

               (5)Chun go mbeadh an tairbhe is mó is féidir ann do shaoránaigh i dtaca le héascaíocht rochtana ar an Iris Oifigiúil, chomh maith leis an deimhneacht dhlíthiúil a áirithiú, is iomchuí freisin stádas barántúlachta eisiach a thabhairt do na heagráin leictreonacha den líon beag eagrán priontáilte barántúil den Iris Oifigiúil a foilsíodh tar éis theacht i bhfeidhm Rialachán (AE) Uimh. 216/2013.

               (6)Ba cheart, dá bhrí sin, Rialachán (AE) Uimh. 216/2013 a leasú dá réir,

               TAR ÉIS AN RIALACHÁN SEO A GHLACADH:

               Airteagal 1

               Leasaítear Rialachán (AE) 216/2013 mar a leanas:

               (1)Leasaítear Airteagal 2 mar a leanas:

               (a)cuirtear an méid seo a leanas in ionad mhír 1:

               ‘1.
                     Foilseofar an t‑eagrán leictreonach den Iris Oifigiúil faoi choinníollacha teicniúla lena n‑áiritheofar barántúlacht a ábhair.

               Maidir leis an gcóras a chuirfear ar bun chun barántúlacht a áirithiú, déanfar é a dhoiciméadú ar shuíomh gréasáin EUR-Lex agus beifear in ann, mar gheall ar an gcóras sin, barántúlacht an eagráin leictreonaigh den Iris Oifigiúil a fhíorú go héasca.’;

               (b)Cuirtear mír 4 seo a leanas leis:

               ‘4.
                     I gcás nach mór faisnéis áirithe san Iris Oifigiúil a bhaint anuas tar éis a foilsithe de bhun cinneadh ó Chúirt Bhreithiúnais an Aontais Eorpaigh nó ar chúiseanna cosanta sonraí pearsanta i gcomhréir le reachtaíocht an Aontais, foilseofar leagan nua den eagrán leictreonach den Iris Oifigiúil lena mbaineann, mar aon le fógra maidir leis an méid sin Coimeádfar bunleagan an eagráin leictreonaigh den Iris Oifigiúil lena mbaineann i gcartlann Oifig na bhFoilseachán ar feadh tréimhse neamhtheoranta.’;

               (2)Cuirtear an méid seo a leanas in ionad Airteagal 3:

               ‘Airteagal 3

               1.
                     I gcás nach féidir an t‑eagrán leictreonach den Iris Oifigiúil a fhoilsiú ar shuíomh gréasáin EUR-Lex de dheasca suaitheadh eisceachtúil gan choinne ar na córais faisnéise i gceist, cuirfear eagrán na hIrise Oifigiúla lena mbaineann, i bhfoirm phriontáilte nó leictreonach, ar taispeáint in áitreabh Oifig na bhFoilseachán. Beidh an t‑eagrán sin barántúil agus beidh éifeachtaí dlíthiúla aige.

               2.
                     A luaithe a bheidh na córais faisnéise dá dtagraítear i mír 1 ag feidhmiú athuair, cuirfear ar fáil ar shuíomh gréasáin EUR-Lex an t‑eagrán leictreonach den Iris Oifigiúil, eagrán a chomhfhreagróidh don eagrán atá foilsithe i gcomhréir le mír 1. Ón bpointe sin ar aghaidh, measfar gurb é sin an t‑aon eagrán barántúil amháin agus beidh éifeachtaí dlíthiúla aige.

               3.
                     Maidir le gach eagrán leictreonach den Iris Oifigiúil a chomhfhreagraíonn do na heagráin phriontáilte bharántúla den Iris Oifigiúil a foilsíodh tar éis an 1 Iúil 2013, measfar gurb é an t‑eagrán leictreonach an t‑aon eagrán barántúil ó dháta theacht i bhfeidhm an Rialacháin seo.

               Airteagal 2

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Rialachán (AE) Uimh. 216/2013 ón gComhairle an 7 Márta 2013 maidir le foilsiú leictreonach Iris Oifigiúil an Aontais Eorpaigh (IO L 69, 13.3.2013, lch. 1).

                     (2)

                        Rialachán (AE) Uimh. 910/2014 ó Pharlaimint na hEorpa agus ón gComhairle an 23 Iúil 2014 maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach agus lena n‑aisghairtear Treoir 1999/93/CE (IO L 257, 28.8.2014, lch. 73).

                     (3)

                        Airteagal 66 de Rialacha nós imeachta na Cúirte Ginearálta agus Airteagal 95 de Rialacha nós imeachta na Cúirte Breithiúnais.

                     (4)

                        Airteagal 3 den Rialachán.

                     (5)

                        IO L 347, 20.12.2013, IO L 221, 25.7.2014 agus IO L 261I, 14.10.2019.

                     (6)

                        Rialachán (AE) Uimh. 216/2013 ón gComhairle an 7 Márta 2013 maidir le foilsiú leictreonach Iris Oifigiúil an Aontais Eorpaigh (IO L 69, 13.3.2013, lch. 1).

                     (7)

                        Rialachán (AE) Uimh. 910/2014 ó Pharlaimint na hEorpa agus ón gComhairle an 23 Iúil 2014 maidir le ríomh‑shainaitheantas agus seirbhísí iontaoibhe le haghaidh ríomh‑idirbheart sa mhargadh inmheánach agus lena n‑aisghairtear Treoir 1999/93/CE (IO L 257, 28.8.2014, lch. 73).